open-index/open-wikipedia-markdown huggingface dataset:
Juan David Yrausquin

**Juan David Elias Yrausquin** (☆ 1 di januari 1980 na Oranjestad) ta un ex-politico Arubano. E tabata Minister di Finansa y Organisacion Gubernamental (2013-2014), y Minister Plenipotenciario di Aruba na Den Haag (2016-2017) den gabinete Mike Eman II.

## Bida
Yrausquin a nace dia 1 di januari 1980 na Aruba como yiu di Ferridi Eddine y Ruben Yrausquin, negociante. El a muda pa Hulanda na edad di ocho aña y a lanta na Dordrecht, Hulanda. El a completa HAVO na Luzac College na Rotterdam y a studia maneho den sector automobilistico na IVA Business School Driebergen. El a bolbe Aruba unda el a traha den e negoshi di bende auto di famia Yrausquin, R.E. Yrausquin & Sons. Durante e periodo aki e tabata presidente di Aruba Trade & Industry Association (ATIA).. Na 2015 el a bay New York, unda el a obtene un master den administracion publico na Columbia University.

Na yüni 2009 Yrausquin a drenta politica na un edad di apenas 29 aña. El a participa como e ultimo candidato (nr.29, asina yama 'lijstduwer') riba lista di Partido di Pueblo Arubano (AVP) na e eleccion di september 2009 y a wordo elegi cu votonan preferencial como miembro di Parlamento di Aruba (2009-2013). Eynan el a profila su mes como un parlamentario critico. Como delegado special di Parlamento di Aruba, durante e tratamento di e ley di Reino *Rijkswet Amendement Statuut voor het Koninkrijk der Nederlanden* relaciona cu e disolucion di Antias Hulandes, el a entregá un mocion (Yrausquin-Herdé) pa introduci den Reino un sistema di disputa pa resolvé disputanan estrictamente huridico tocante e interpretacion di e stipulacionnan den Statuut pa Reino Hulandes.  Na 2013, uzando mesun manera diferente di campaña, na unda e lo a nenga di priminti fabornan politico, Yrausquin a haya practicamente mesun cantidad di voto cu na 2009. 

Den e di dos gabinete di Mike Eman el a wordo nombra Minister di Finansa y Organisacion Gubernamental. Durante su termino Yrausquin a negocia un reforma di pensioen grandi cu varios sindicato di sector (semi-)publico na Aruba, poniendo un fin na e debenan di pensioen di 1.4 biyon dollar di e fondonan di pensioen cu no tabata cubri manera debe ser. Na comienso di juli 2014, Yrausquin a entrega su retiro despues di e crísis di presupuesto, pa motivo cu Gobernador Refunjol no kier a firma presupuesto di 2014, loke a conduci na e welga di hamber di prome minister Mike Eman. Tambe el a termina su afiliacion na AVP pa motivo di diferencianan di opinion. Na 2016 el a bolbe haci re-entrada den AVP despues cu el a wordo propone como minister plenipotenciario di Aruba na Hulanda como sucesor di Alfonso Boekhoudt, kende a wordo nombra como Gobernador di Aruba. Yrausquin tabata Minister Plenipotenciario for di novèmber 2016 te novèmber 2017, despues di cual el a bandona politica activo.

Yrausquin ta biba y traha na Hulanda. E tabata casa cu Amy Roos y ta tata di tres yiu.
Chloë Farro

**Chloë Farro** (☆ 19 di juni 2003 na Aruba) ta un landado y atleta olimpico di Aruba. 

## Biografia
Chloë Farro a nace dia 19 di juni 2003 na Aruba y a lanta na Savaneta. For di un edad jong e ta practica deporte di landamento cu Aruba Dolphins y a fiha for di 12 aña como meta pa representa Aruba na e Weganan Olímpico di Zomer. E tabata practica ballet tambe, pero na edad di 14 aña a dicidi di enfoca full-time riba landamento. El a representa Aruba den competencianan internacional hubenil; el a gana un medaya di brons na Campeonato Centro Americano y del Caribe de Natacion (CCCAN, 2018) y na e Copa di Landamentu di Panam Aquatics (UANA, februari 2020). El a competi den cuater evento na Campeonato Mundial di Landamento Hubenil di FINA 2019.

Na 2021, Farro a cuminsa studia maneho di marketing y economia na Indiana State University (ISU), na Merca, unda el a combina esaki cu landamento cu e team Indiana State Sycamores. Den su prome temporada cu e team, el a pone un record escolar den e evento di 100 estilo liber.E siguiente temporada e tabata miembro di teamnan di relay cu a pone tres record di ISU. Na 2022 el e ricibi un beca olímpico pa yuda duna sosten financiero na su carera deportivo. 

Internacionalmente, Farro a representa Aruba na e Weganan Panamericano Hubenil 2021, Campeonato Mundial di Landamento di Careda Cortico FINA 2021, Campeonato Mundial di Landamento di FINA 2022, y na e Campeonato Mundial Aquatico 2023. E ta medayista di oro den 100 meter estilo liber y medayista di plata den 50 meter estilo liber na CCCAN 2023 na Santa Tecla. El a participa pa Aruba na Weganan Olimpico di Zomer 2024 na Paris y a wordo escogi como e cargado di bandera di Aruba, hunto cu e landado Mikel Schreuders. Den e evento di 50m estilo liber el a pone un tempo di 26.49 posicionando na nr. 32, resultado cu cual e no a avansa pa semifinal.

## Mira tambe
* Aruba na Weganan Olimpico di Zomer 2024

## Link externo
* Chloë Farro riba World Aquatics
* Chloë Farro riba Olympics.com
Aruba na Weganan Olimpico di Zomer 2024

Aruba a participa na e Weganan Olimpico di Zomer 2024 na Paris di 26 di juli pa 11 di augustus 2024. Desde 1986 esaki ta e di dies participacion consecutivo den e Weganan Olimpico di Zomer. Seis atleta, cuater homber y dos muhe, a tuma parti na shete evento den cuater ramo di deporte. Mikel Schreuders y Chloë Farro a wordo scogi como cargado di bandera pa e ceremonia di apertura.

## Participacion

## Ciclismo
### BMX
;Careda
Ciclistanan Arubano a sigura un solo lugar den e careda di BMX femenino pa Paris 2024 pa medio di e alocacion di cuponan di universalidad, loke a nifica e regreso di e nashon na ciclismo olimpico pa prome biaha desde e careda di caminda (masculino) na 1996, unda Lucien Dirksz a representa Aruba.

## Bela
Pa prome bes desde 2016, atletanan di bela di Aruba a clasifica pa medio di e Weganan Panamericano 2023 na Santiago, Chile cu un boto den cada uno di e dos siguiente clase.

;Evento eliminatorio

;Careda di medaya

**M** = Careda di medaya; EL = Elimina – no a avansa pa e careda di medaya

## Tiro
Tiradonan di Aruba a logra un luga den e quota pa cuponan pa Paris 2024 a base di e alocacion di cuponan di universalidad.

## Landamento
Landadonan di Aruba a logra e normanan di entrada den e siguiente eventonan pa Paris 2024 (un maximo di dos landado bou di e *Olympic Qualifying Time (OQT) and Universality Place*).

## Mira tambe
* Aruba na Weganan Olimpico
Aruba na Weganan Olimpico di Zomer 2020

Aruba a competi na e Weganan Olimpico di Zomer 2020 na Tokyo. Originalmente planea pa tuma luga di 24 di juli pa 9 di augustus 2020, e weganan a keda posponi pa 23 di juli pa 8 di augustus 2021, pa motibo di e pandemia di COVID-19. E tabata e di nuebe participacion di Aruba na e Weganan Olimpico. Tres atleta, dos homber y un muhe, a tuma parti na cuater evento den dos ramo di deporte. E atletanan di Aruba no a logra gana ningun medaya. Mikel Schreuders y Allyson Ponson a wordo scogi como cargado di bandera pa e ceremonia di apertura.

## Participacion

## Tiro
Aruba a ricibi un invitacion di e Comision Tripartite pa manda un tirado di pistol masculino pa e Weganan Olimpico, basta cu e score minimo di clasificacion (MQS) a wordo cumpli pa dia 5 di juni 2021, marcando asina e debut olimpico di Aruba den e deporte.

## Landamento
Aruba a ricibi un invitacion di universalida di FINA pa manda dos landado di nivel mas haltu (un pa cada sexo) den nan respectivo eventonan individual pa e Weganan Olimpico, basa riba e sistema di punto di FINA di 28 di juni 2021.

## Mira tambe
* Aruba na Weganan Olimpico di Zomer 2024
Bambucopter

**Bambucopter**, tambe conoci como **spirito di cabrito di bambu** (Ingles: , Chines:  (), Hapones:  (;  = bambu,  = spirito di cabrito)), ta un coy hunga di mucha original for di China antiguo. E bambucopter tabata inventa alrededor di aña 400 a.C. E ta un aparato cual ta consisti di dos palo den forma di un T cual ta colga den aire asta durante vuelonan cortico. E aerodinamica ta dependiente di e forma di e propeller.
Just van Aanholt

**Just van Aanholt** (☆ 24 di november 1995 na Corsou) ta un atleta di bela cu ta competi internacionalmente pa Aruba. El a clasifica pa representa Aruba na Weganan Olimpico di Zomer 2024 na Paris. 

## Biografia
Just van Aanholt a nace dia 25 di november 1995 na Corsou den un famia di atletanan di bela. Su mama Marjolein van Aanholt-Grol ta un cientifico riba tereno deportivo y su tata Cor van Aanholt ta atleta olimpico y campeon mundial di Sunfish. Cor van Aanholt a participa na e Weganan Olimpico di Zomer 2000 na Sydney den e clase Laser, unda e tabata tambe e cargado di bandera pa Antias Hulandes. Siguientemente el a sirbi tambe den e directiva di World Olympians Association. Just a lanta cu tres ruman: Philipine van Aanholt (1992), Ard van Aanholt y Odile van Aanholt (1998), ken tur ta practica e deporte di bela competitivo.

Na 2010 el a representa Antias Hulandes na e Weganan Olimpico Hubenil na Singapore, unda el a gana e medaya di brons den e clase Boys' Byte CII. Desde 2014 e ta sali pa Aruba, debi cu Corsou no ta wordo reconoci como un pais door di Comite Olimpico Internacional (COI), atletanan di e isla mester scoge sea Hulanda of Aruba. Na 2023 el a competi den e Weganan Panamericano na Santiago y den e Weganan Centroamericano y di Caribe na San Salvador, unda el a sali medayista di plata den e clase ILCA 7 (masculino). E tabata e prome atleta ‘Arubano’ cu ta sigura un permiso di salida den haf di Marseille pa e Weganan Olimpico di Zomer 2024.

## Mira tambe
* Aruba na Weganan Olimpico di Zomer 2024

## Link externo
*  Just van Aanholt riba World Sailing
SV Robinhood

**SV Robinhood**, oficialmente **Sport Vereniging Robinhood**, ta un club di futbol profesional na Surinam cu sede na Paramaribo. E ta milita riba e nivel mas halto di futbol na Surinam y ta e club mas exitoso den futbol Surnameño.

## Historia
Robinhood a wordo funda dia 6 di februari 1945 pa Anton Blijd. Den su 79 aña di historia e club tin un record di 27 titulo di liga, y un record di cinco titulo di Copa di Surinam y ocho titulo di Copa di Presidente. Robinhood tabata e prome club Surinameño pa alcansa e ronda final di un torneo Norteamericano, yegando e final di Champion's Cup di CONCACAF na 1972. Apesar cu el a alcansa cinco wega final di campeonato di club di CONCACAF, Robinhood nunca no a gana un titulo continental te 2023, ora nan a gana tanto e Caribbean Shield 2023 como e Caribbean Cup 2023.

## Lista di honor
**SVB Prome Division: 27**
* campeon na: 1953, 1954-1955, 1955-1956, 1956, 1959, 1964, 1971, 1975-1976, 1976-1977, 1979-1980, 1980-1981, 1981-1982, 1983-1988 4, 1984, 1985 -1986, 1986, 1987-1988, 1988, 1989-1990, 1993-1994, 1994-1995, 2004-2005, 2011-2012, 2017-2018, 2022, 2023, 2024

**Copa di Surinam: 5**
* campeon na: 1997, 2006, 2007, 2016, 2017

**Copa di Presidente di Surinam: 8**
* campeon na: 1994, 1995, 1996, 1999, 2001, 2016, 2018, 2024
Simone Biles

**Simone Biles** (☆ 14 di mart 1997 na Columbus (Ohio), ta un gimnasta artístiko merikano i miembro di e ekipo nashonal di Merka. E ta wòrdu konsiderá un di e mihó atletanan di tur tempu, tantu den kategoria maskulino komo femenino. E tin tambe nashonalidat di Belize, pero ta representá Merka den kompetensia.

E ta e gimnasta mas dekorá den historia ku 38 medaya den eventonan mundial (trinta den kampeonato mundial i ocho den Weganan Olímpiko), inkluyendo un rèkòrt di binti tres título mundial desde su debut den senior na 2012. Biles a bira un strea internashonal, partikularmente despues di su título Olimpico kuádruple na e Weganan Olímpiko di Zomer 2016 na Rio de Janeiro. E ta un di seis hende muhé na mundu ku a haña medaya den tur evento di gimnasia artístiko (suelo, salto, brug, kabai, all-around i tim) na un kampeonato mundial (na 2018), i e úniko no-ruso. E ta destaká pa e grado di difikultat di su ehersisionan, y e moveshonnan kreá na su nòmber.

Durante e Weganan Olímpiko 2020 na Tokyo, ku a tuma luga na 2021, el a sufri un pèrdida di puntonan di referensia espasial (òf pèrdida di sifra) atribuí na strès. El a bandoná e tim meimei di e final di e kompetensia i a pèrdè tur e otro eventonan ku eksepshon di esun final di balanse kaminda el a optené su di shete medaya olímpiko, den bròns. E ta regresá na e nivel di mas altu na 2023.

Simone Biles ta un di e atletanan mas popular na Merka y na 2022 a bira e risibidó mas hòben di e Medaya Presidensial di Libertat, e honor sivil mas altu di Merka.
Atletanan Olimpico Independiente den Weganan Olimpico di Zomer 2012

Cuater **atleta olimpico independiente** a competi den e Weganan Olimpico di Zomer di 2012 na London, Reino Uni. Aki ta trata di tres atleta di ex-Antias Hulandes, y uno di e estado di Sur Sudan, cual a caba di ser crea. Esaki tabata e di tres ocacion cu atletanan a competi como participante independiente den Weganan Olimpico, sin cu nan ta representa un pais. Ningun atleta a logra un medaya Olimpico.

Durante e ceremonia di apertura Brooklyn Kerlin tabata cargado di e bandera pa e atletanan aki. 

## Historia
### Antias Hulandes
Despues di e disolucion di Antias Hulandes na october 2010 Corsou como pais dependiente, no por a registrá su propio Comite Olimpico Nacional (CON) mas pa motivo di cambio di e reglamentonan di Comite Olimpico Internacional (COI). E CON di Antias Hulandes kier a sigui cu su actividadnan, pero Conseho Ehecutivo di COI a cancela su miembrecia durante e di 123 sesion di COI na yüli 2011, pasobra no tabatin un base huridico mas pa un CON independiente. Sinembargo, e atletanan Antiano cu anteriormente a clasifica pa e Weganan Olimpico di Zomer 2012 a wordo permiti pa participa independientemente bou di bandera Olimpico, fuera di esey nan tabatin e posibilidad di competi pa Aruba of Hulanda (manera Churandy Martina a haci) como nan tabatin nacionalidad Hulandes. Tres atleta di ex-Antias Hulandes: Liemarvin Bonevacia, Reginald de Windt y Philipine van Aanholt a participa como atleta olimpico independiente. Desde 2013 Bonevacia ta representa Hulanda y van Aanholt a pasa pa representa Aruba na e Weganan Olimpico 2016 na Rio de Janeiro.

### Sur Sudan
Sur Sudan a bira independiente di Sudan na yüni 2011. Pa e Weganan Olimpico 2012, un Comite Olimpico Nacional (CON) no a wordo formá, loke a nifica cu atletanan di e pais aki no por a drenta via un CON. Guor Marial a clasifica pa e marathon masculino y a wordo acepta como un participante olimpico independiente.

## Deporte
### Atletismo

### Judo

### Vela
Saint George’s

**Saint George’s** ta e kapital di Grenada i ta situá den  region sùitwèst di e isla di Grenada. E siudat, situá na un bahia chikitu, tin 7.500 habitante (1999). Riba kaya e bista ta wòrdu dominá pa edifisionan di tempu kolonial.

E siudat a wòrdu fundá na 1650 pa kolonistanan franses. Despues el a sirbi  di 1885 pa 1958 komo kapital di e kolonia britániko, konstituí pa e islanan britániko riba e bientu. Saint George's ta e waf mas importante di e pais i ta eksportá, entre otro, kakao i banana.
Ethan Westera

**Ethan Westera** (☆ 3 di october 1997 na Oranjestad) ta un un atleta Arubano den deporte di windsurf cu a clasifica pa representa Aruba na Weganan Olimpico di Zomer 2024 na Paris. 

## Bida
Ethan Westera a nace 3 di october 1997 na Aruba. Como mucha e tabata gusta practica varios deporte, sinembargo windsurf tabata esun preferi. Su ruman homber menor Nathan tambe ta practica windsurf riba nivel competivo y a logra titula campeon internacionalmente. Su tata ta empresario y ta opera 'Aruba Watersports Center', un compania di deporte acuatico lanta na 1987 pa famia Westera. Aki Ethan ta traha parttime. 

Na 2011 Westera a debuta den categoria estilo liber y slalom na e eventonan di Asociacion di Windsurfernan Profesional (PWA) y a sigui pa participa den diferente competencia internacional hubenil. Na 2016 el a participa na Aruba Hi-Winds. Su bela tin e number "ARU-4". Na 2016 el a titula campeon mundial hubenil den slalom pa atletanan bou di 22 aña. E ta medayista di plata di e Weganan Panamericano 2023 na Santiago, representando Aruba. Na 2024, den e Weganan Olimpico di Zomer Westera ta pasa pa e cuarto di final di clase IQFoil (masculino), despues di a completa un total di 13 careda y di termina entre e 10 mihornan. 

## Mira tambe
* Aruba na Weganan Olimpico di Zomer 2024

## Link externo
* Ethan Westera riba PWA
Julien Alfred

**Julien Alfred** (☆ 10 di yüni 2001 na Castries) ta un atleta spesialisá den sprint i un atleta olímpiko di Sint Lucia. El a gana e medaya di oro na e Weganan Olímpiko di Zomer 2024 den e evento di 100 meter, poniendo un rèkòrt nashonal nobo di 10.72 sekònde den e final. Su medaya tabata e promé medaya olímpiko pa Sint Lucia. Alfred tambe a gana e medaya di oro den e 60 meter na e Kampeonato Mundial di Atletismo di Pista Kubri 2024 na Glasgow.

Alfred tabata e promé atleta di Sint Lucia pa gana un medaya na e Weganan Olímpiko Hubenil ku su 100m di plata na 2018. Na 2022 e tabata un medayista di plata den 100 meter na e Weganan di Mankomunidat. Alfred ta e titular konhuntu di e rèkòrt norteamerikano riba 60 meter pa pista kubri. E tabata e promé muhé den historia di National Collegiate Athletic Association (NCAA) pa kibra e barera di shete sekònde riba 60 m. Alfred ta tres biaha kampeon individual di Divishon I di NCAA.

## Link eksterno
*  Julien Alfred riba Olympics.com
John Soliano

**John Robert Edward Soliano** (☆ 1971/1972 na Rincon, Boneiru) ta e di kuater gezaghebber di Boneiru desde ku e isla a bira entidat públiko di Hulanda. El a asumi e funshon dia 1 di ougustus 2024. 

## Bida
John Soliano a nase i lanta na Rincon. Despues di optené su HAVO diploma el a bai Hulanda pa studia personal i labor na e Universidat di Siensia Apliká di West Brabant. El a gradua pa su master den maneho di rekursonan humano na University of the West of England. E ta entrenadó i oradó sertifiká.

Soliano a kuminsa su karera den sektor privá i a traha, entre otro, 6 aña komo manager na Orco Bank Bonaire i  di 2012 pa 2016 komo direktor responsabel pa e reorganisashon di Bonaire Holding Company (BHM). El a okupá vários funshon den sektor di utilidad komo gerente interino i gerente di rekurso humano na e kompania di telekomunikashon boneriano, Telbo N.V., i e kompania di Awa i Energia Boneiru, WEB N.V. E tabata un konsultant independiente riba tereno di maneho di personal, desaroyo organisatorio, liderazgo i gobernashon korporativo di 2022 pa 2024 y for di 19 di mart 2024 tabata nombrá direktor di maneho i sosten na Entidat Públiko Boneiru. 

Dia 1 di yanüari 2024 Soliano a asumi e funshon di presidente di Hunta di Supervishon di e fondo di penshun Vidanova. Ya for di fin di añanan 1990 e tabata aktivo den direktiva di SPU (*Stichting Pensioenfonds Utiliteitsbedrijven*), e antesesor di Vidanova ku e tempu ei tabata destiná eksklusivamente pa personal di kompanianan di utilidat di eks-Antias Hulandes.

El a wòrdu nombrá gezaghebber di Boneiru entrante 1 di ougustus 2024 komo susesor di Edison Rijna, kende a retirá na aprel 2023. Gezaghebber interino R. (Nolly) Oleana a fungi komo gezaghebber suplente durante e periodo interino di mas di un aña.
Gwoka

**Gwoka** òf **gwo ka** ta un género musikal di Guadeloupe. E ta wòrdu toká prinsipalmente ku un tambú yamá “ka”, un famia di e instrumentonan di perkushon. E otro instrumentonan ta e *chacha*, un tipo di maraka.

E diferente tamaño di e drumnan ta forma e base. Esun di mas grandi: e *boula* ta toka e ritmo sentral i esun di mas chikitu: e  *makè* (òf markadó) ta marka e melodia i ta interkambiá ku e bailadónan, e kantante i e koronan; e últimonan ta wòrdu generalmente sigui pa e oudiensia durante presentashonnan públiko.

Kantikanan di gwoka ta generalmente gutural, nasal i duru, ounke nan por ta briante i suave (no kla). Nan por wòrdu kompañá pa harmonianan kresiente i melodianan relativamente kompleho.

## Orígen
Gwoka a nase durante e époka di sklabitut: e músika aki tin su orígen den e perpetuashon di músika afrikano dor di katibunan di e plantashonnan di ántes. E etimologia di e palabra ta wòrdu bisa di ta e deformashon krioyo 'gwo ka' di 'kuart gordo', e kapasidat usual di e barinan for di kua e katibunan tabata traha nan instrumentonan. Pues nos por kompará esaki ku otro músika karibense: bèlè martínikeño, rumba cubano, músika di rais haitiano, bomba portorikeño.

Pa katibunan, apesar di e prohibishon di e Kódigo Noir, músika tabata un medio di hui, skapa i di komunika, meskos ku e idioma krioyo di Guadeloupe. E músika aki, ku pa hopi tempu a wòrdu despresiá den sosiedat blanku, a sobrebibí e periodo poskolonial i a afirmá su mes komo e promé músika i baile di Guadeloupe te ora ku el a wòrdu inkluí na 2014 den e inventario di e Herensia Intangibel di Fransia den UNESCO.
Grupo Issoco

**Grupo Issoco** tabata un agrupashon musikal di Kòrsou ku tabata toka músika tradishonal kurasoleño di origen afrikano, en partikular muzik di zumbi. E grupo ta konosí komo un di e poko gruponan riba e isla ku tabatin konosementu i tabata toka e outéntiko muzik di zumbi.

## Historia
E grupo a wòrdu lanta na 1982 pa Russel Soleana, kende a siña toka e benta i a sa di traha músika di zumbi danki na Elis Juliana, e último persona na Kòrsou ku e tempu ei ainda por a toka e benta. E nòmber Issoco ta un kombinashon di e dos promé lèter di e fam di e músiko-integrantenan di promé ora: Russell (Ruchi) Isidora, Russel Soleana (kantante i tokadó di fluit) i Javier (Juchi) Cordoba.  Otro instrumentonan tradishonal banda di e benta ku e grupo tabata usa tabata e tambú grandi, matrimonial i wiri. Den kurso di tempu a uni na e grupo algun otro músiko; entre nan Russell Martines, Merelyn Antonia, Eldis Bernadina i Charlston Aliston.

Ademas di muzik di zumbi, Issoco tabata toka tambú i belê, un ritmo martínikeño, pa kompañá poemanan. Segun Cordoba: “Den e muzik di zumbi e grupo tabata inklui wals, mazurka, danza y tumba". Ku tempu e grupo a bai ta konsentrá mas riba músika rítmiko afrokurasoleño. E músika aki tipo folklóriko, ku hopi influensia afrikano, a wòrdu desaroyá prinsipalmente pa Issoco durante su ultimo añanan. Hopi di e kantikanan, ku ta basá riba músika di e époka di sklabitut, tabatin un mensahe kla.

Fuera di a presentá na manifestashonnan kultural riba e islanan den Karibe Hulandes i na Sürnam Issoco a biaha basta pa eksterior pa duna presentashonnan. Na kuminsamentu di aña ’85 e trio tabata na Hulanda; a toka tambe na un festival den e teatro La Mama di New York y pa radio. E grupo a bishita Venezuela, Puerto Rico, Hulanda, Trinidad i Tobago i Santo Domingo na varios okashon i na Cuba el a representa Kòrsou den Museo Nashonal. Grupo Issoco tabata instrumental den introdusí hende rònt mundu na músika di zumbi.

Na 1986 e agrupashon a skirbi i interpretá muzik di zumbi ku a wòrdu usá den e pelíkula *Almacita di Desolato* di Felix de Rooy i Norman de Palm. Ku e fragmento musikal aki di 1:44 minüt Issoco a gana e premio ‘International Film Event of Flanders’ pa e mihó músika di pelíkula.

Na 1987 e grupo a risibi e Premio Galardon Vitrola den kategoria espreshon ritmiko. Premio Galardon Vitrola tabata un premio tipo "Grammy Award" lokal den mas ku 20 kategoria, instituí na 1985 pa e Asosiashon di Músiko di Kòrsou. Na 2025, Russel Soleana a wòrdu otorgá e Premio Boeli van Leeuwen pa su kontribushon komo músiko i tokadó di benta.

## Diskografia
### Album / LP
* *Muzik di Zumbi* (1987)
### CD
* *Issoco's Greatest Hits* (1991)
* *Biba Felis* (1994)
* *Muzik di Zumbi* (2022)
Orinoco

**Orinoco** ta un riu na Venezuela i un di e riunan mas importante na Sur Amérika. E ta originá na Sierra Parima (den region suitwest di e sierra di Guyana), serka di e frontera ku Brasil. Despues susesivamente e riu ta hasi birada rònt di e eskudo di Guiana, ta forma e frontera ku Colombia pa kasi 400 kilometer, ta pasa stret dor di Venezuela na ost i finalmente ta desemboká den Oséano Atlántiko serka di Trinidad i Tobago. E fluho di e riu ta kubri Venezuela pa 65% i Colombia pa 35%. E estuario ta un delta di riu enorme (41.000 km²) ku mondi i selva. E riu ta 2.140 kilometer largu; e ta e di kuater mas largu na mundu i e di dos mas largu na Sur Amérika tras di Amazona. Den temporada di awaseru e riu Orinoco por bira 22 kilometer hanchu i 100 meter hundu.

E riu ta pa gran parti nabegabel (e nòmber ‘Orinoco’ na idioma Warau literalmente ta nifiká lugá ​​ku por nabegá: barkunan grandi ku ta bai laman por yega Ciudad Bolívar, 435 kilometer for di kosta). Orinoco i su afluentenan ta e sistema prinsipal di transporte pa Venezuela oriental i interior i pa e yanonan di Colombia.

E fondo di e riu Orinoco tambe ta importante ekológikamente. E ta e úniko habitat di e kaiman Orinoco (*Crocodylus intermedius*). Esaki ta un di e reptilnan mas raro na mundu, ku ménos ku 250 ta biba den naturalesa. E ta tambe kas di dòlfeinnan di riu Amazona (*Inia geoffrensis*).
Maraka

**Maraka** ta un instrumento di perkushon di e famia di idiofóno, òf vokalnan propio. E instrumento ta konsistí di un kurpa ku un kavidat ku ta wòrdu yená ku pepitanan i na e kurpa tin un man pegá. Miéntras ku originalmente tabata usa kalbas (*crescentia cujete*) komo material di e kurpa, awendia palu, kueru i plèstik tambe ta wòrdu usá. Simia di mata seku, hariña òf piedra chikitu ta sirbi komo pepita pa yena e kavidat di e kurpa.

Maraka ta hopi usá komo instrumento musikal di géneronan di músika karibense i latinoamerikano.

## Origen
Maraka ta di orígen sur i sentroamerikano i ta derivá di e palabra Guaraní *mbaraka*, ku ta nifiká músika òf tokando músika. Algun indjan suramerikano ta usa un maraka pa ritonan religioso. E ta un di e instrumentonan musikal indígena mas famoso. 

Tamaño i forma di e maraka ta estrechamente asosiá ku e tokamentu, ku ta varia dependiendo di e region geográfiko den kua e instrumento a originá. Por ehèmpel, den e sabananan di riu Orinoco i e yanonan den parti sùit di Venezuela i ost di Colombia, e kurpa tin un diameter entre 7 i 12 centimeter; den nort di Colombia e ta mas grandi, entre 15 i 20 centimeter di diameter. Den tur dos region aki, e kavidat di e maraka tin un forma bastante rondó. Di otro banda, e kavidat na Cuba ta den forma di pera i di tamaño mediano, entre 10 i 15 centimeter.

## Uso
Maraka kasi semper ta wòrdu toká den un par di dos. E tokadó ta kohe nan na e mannan, ta sakudí nan rítmikamente den diferente variashon òf ta dal nan ku punta di dede. Esaki ta krea e zonido di kraakmentu karakterístiko di e instrumento. Un variashon di tokamentu menos komun ta pa tene un maraka solamente den bo man drechi (den man robes si bo ta man robes) i bati esaki den e palma di bo otro man.

Ora e marakanan no wòrdu move muchu lihé, nan ta produsí un zonido vrun-vrun. Moveshonnan mas lihé for di e pols ta produsí un tap seku muchu mas skerpi. E kombinashon di tur dos zonido ta hasi e instrumento karakterístiko den hopi baile latinoamerikano, manera e rumba, guaracha, bolero, son montuno (Cuba), cumbia (Colombia) i spesialmente e mariachi (Mexico). Modelonan mehorá di maraka a bira mas general den orkestanan di músika lihé i despues a wòrdu usá tambe den jazz, pop, rock i músika klásiko.
Bacoba (fruta)

**Bacoba** (Corsou y Boneiro: bakoba) ta un fruta tropical cual ta crece den cacho riba mata di bacoba di genero *Musa*. Bacoba ta curva pa motibo cu nan ta crece contra gravedad. Al contrario di bacoba dushi tambe tin banana cual ta consisti di menos sucu y mas fekula.

## Etimologia
Bacoba ta deriva di e palabra Tupi antiguo,  (‘banana’). Den e lenga Tupi ora e zonido *-w* aparece meymey di dos bocal den un palabra, e sa transforma den un zonido *-v*  of *-b*. Asina a realisa e variacionnan Portugues Brasilero,  y . Den Portuguese, e palabranan aki a aparece prome cu aña 1576. Tin diferente palabra, den Portugues, pa referi na ‘banana’: , , y ; cual ta clasifica bou di subtiponan di .

Durante e expulsion di Hudiu Sefardi for di Brasil Hulandes dirigi pa Guyana Frances, Surnam, Corsou, y otro parti di Caribe; e variacionnan di  y  ta presente den e idiomanan crioyo. Asina, e palabranan  (den Hulandes) y ‘bacoba’ (den Papiamento) ta fia di Portuguese Brasilero.
Dina Boluarte

**Dina Ercilia Boluarte Zegarra** (☆ 31 di mei 1962 na Chalhuanca) ta un hurista i polítiko peruano. Desde 7 di desèmber 2022 te 10 di òktober 2025 el a sirbi komo e di 64 presidente di Peru. E tabata e promé muhé den historia di e pais pa okupa e funshon aki. 

## Bida i karera
Boluarte a studia lei na Universidat San Martín de Porres di Lima. Entre 2007 i 2022 el a traha pa un departamentu di gobièrnu. El a bira politikamente aktivo den e partido di ekstremo izquierda Peru Liber y a partisipa den e elekshonnan di alkalde na Surquillo na 2018 sin gana. E no a wòrdu eligi tampoko den e elekshonnan pa Kongreso na yanüari 2020. 

Na 2021, el a bira e "running mate" di e kandidato presidensial Pedro Castillo i despues di su elekshon el a wòrdu nombrá visepresidente. Na yüli 2021, el a haya tambe e puesto di minister pa Desaroyo i Integrashon Sosial. Na yanüari 2022, Boluarte a wòrdu ekspulsá for di e partido Peru Liber. Na novèmber 2022, el a retirá su konfiansa den Castillo i a renunsiá komo minister. Ora Castillo a wòrdu destituí dor di e Kongreso na desèmber, Boluarte komo visepresiente a asumí e puesto di presidente nobo di Peru.

### Gobernashon i kontroversia
Asina el a asumí e funshon presidensial a surgi un ola di protesta nashonal pidiendo su renunsia i elekshon antisipá. Mas ku 60 persona a pèrdè nan bida den enfrentamentonan entre manifestante i forsanan di seguridat, kousando kritíka fuerte lokalmente i internashonalmente.

Na fin di 2024, e gobièrnu di Boluarte a aprobá un oumento di salario mínimo di 10%, hisando e suma na 1.130 soles mensual (±US$300), ku e meta pa stimulá gasto familiar i e ekonomia nashonal.

Na ougustus 2025, el a firma un lei di amnistia ku ta protehá miembro di e forsanan di estado akusá di abuso di derechonan humano durante e konflikto interno (1980–2000). Organisashonnan internashonal, Nashonnan Uni i Korte Interamerikano, a kritiká fuertemente e desishon, konsiderando esaki komo un paso ku ta blokea hustisia.

E mes aña ei, e Korte Konstitushonal a suspendé e investigashonnan kontra Boluarte te fin di su término presidensial (28 di yüli 2026). E investigashonnan ta relashoná ku e mortonan di e protestanan di 2022 i ku posibel enrikesimentu ilísito. Entre e krísis ekonómiko, inseguridat i sintimentu di korupshon, Boluarte a proponé pa elekshon general tuma lugá den aprel 2026.

### Destitushon
Na sèptèmber 2025, Boluarte a firma kontratonan ku kompanianan internashonal manera Chevron i Westlawn (Anadarko) pa eksplorashon i posibel esplotashon di hidrokarburo offshore den region La Libertad, parte di su plan pa promové un “renasemento energétiko.”

Sinembargo, meimei di kritika kontinuo di korupshon i inseguridat, e Kongreso a inisiá kuater moshon kontra di dje. Dia 10 di òktober 2025, e Kongreso a vota pa destituí Boluarte ku 122 voto, superando e 87 voto nesesario pa su retiro. E no a presentá pa defendé su mes, a nenga e akusashonnan, i a lista su logronan durante su término komo presidente. E mesun dia, José Jerí, presidente di e Kongreso, a wòrdu nombrá komo su susesor.
Rudolf Palm

**Rudolf Theodorus (Dòdò) Palm** (☆ 11 di yanüari 1880 na Kòrsou – † 11 di sèptèmber 1950 na Willemstad) tabata un músiko i kompositor antiano.

## Biografia
Rudolf Palm a nase komo Higinio Teodosia i tabata un di e kuater yu di Maria Felicia di Kòrsou. Na 1905 el a wòrdu rekonosé komo yu di Willem Axson Palm i a dun’é su nòmber nobo Rudolf Theodorus Palm.

E tabata un multi-instrumentalista; e tabata toka piano, òrgel, klarinèt, fluit i saksofon. Ku shete aña el a kuminsá tuma lès di músika serka su welo Jan Gerard Palm. Na edat di 19 aña el a wòrdu nombrá *dirigente* di e Schutterij Munisipal. Palm tabata organista pa hopi aña na e Kerki Protestant Fort Amsterdam (1901-1946), na e snoanan Emanu-El (1911-1950) i Mikvé Israel (1926-1928) i na e Loge Masoneria Igualdat (1903-1950). Rudolf Palm tambe a funda un kantidat di orkesta propio. Na 1901 e orkesta “Los Dispuestos” konsistiendo di 20 músiko i algun aña despues un sexteto yamá “Los seis”. Tambe e tabata dirigente di “De Harmonie” i tabata toka flùit den Orkesta Filarmóniko di Kòrsou.

Palm a siña un kantidat grandi di studiante e rudimentonan di músika. Su studiantenan mas talentoso tabata inkluí su mes yu hòmbernan, e kompositornan Albert Palm (1903-1958) i Edgar Palm (1905-1998) i su yu muhé Maria Henskes-Palm.

## Kompositor
Rudolf Palm tambe a traha un nòmber pa su mes komo kompositor. El a skirbi mas ku 140 komposishon, inkluyendo 61 wals, 8 marcha, 5 danza, 8 tumba, 2 mazurka, 1 polka, 4 danzón, 1 paso doble i mas músika pa vários kansion. Un kantidat di su komposishonnan a wòrdu grabá, e promé na 1929 na New York bou di e seyo diskero Brunswick Records. Nan a aparesé pa promé biaha riba diskonan di 78 rpm, despues riba LP i finalmente riba CD. Na 2012, Muziek Centrum Nederland (Sentro di Músika Hulanda, MCN) a lansa e partituranan di e komposishonnan di piano i tambe e partituranan di e kantikanan ku Rudolf Palm a komponé riba tekstonan di poeta i eskritornan di Kòrsou den e seri di "Donemus Klassiek". E tabata kapasitá tambe komo areglista.

## Link eksterno
*  Wèpsait ofisial di Palm Music Foundation
Damanan di Djárason

**Damanan di djárason**  tabata un grupo aktivista na Kòrsou, afiliá na e ala femenino di partido PNP ku tabata lucha pa e derechi di voto di hende muhé. E grupo a kana porta pa porta pa kolektá firma i informá i konsientisá hende muhé tokante e importansia di derechi di voto. E tabata dirigí pa e damanan Clarita da Costa Gomez, Mena van West-Davelaar i Thelma Römer-da Costa Gomez. 'Damanan di djárason' a lanta na 1948 i tabata aktivo te fin di añanan 1950.

## Historia

Inisiadó di e grupo tabata Clarita da Costa Gomez (1890-1964), tanta di Moises Frumencio da Costa Gomez, kende a reklutá Mena van West-Davelaar (1919) i Thelma Römer-da Costa Gomez (1921-2007). Nan tres a forma un komité huntu ku Maria Rodriguez, Noni Curiel i Bekita Curiel. Pa motibu ku tabata kumbiní pa reuní riba djárason e komité ta adoptá e nòmber 'Damanan di djárason'. Nan tabata reuní na e sede di PNP den Penstraat, konosí komo 'Kas di Pueblo'.

### Derechi di voto pa hende muhé
E lucha pa derecho di voto na kolonia Kòrsou ta data di alrededor 1870. Na madre patria Hulanda a introdusí derecho di voto general pa hende hòmber na 1917 i pa hende muhé na 1919. For di komienso di añanan 1930 a introdusí e reglamento di elekshon pa kolonia Kòrsou (*Kiesreglement Curaçao*) ku un derechi di voto limitá segun senso i kapasidat  i for di kua hende muhé tabata ekskluí. E restrikshonnan tabata enserá ku e votadó mester kumpli ku un suma minimo di belasting i mester posee un nivel minimo di desaroyo (enseñansa). Na 1937 ta amplia e lei dunando hende muhé e derecho di voto pasivo, ku kual e hende muhé por postulá su mes komo kandidato polítiko, pero pa regla no por vota. Tabata te 1949 sinembargo, ora a introdusí e derechi di voto general, ku partidonan polítiko na diferente isla pa promé biaha a pone kandidatonan femenino riba nan lista.

### Promé elekshon universal

Na 1948 parlamento hulandes ta aproba e amienda di lei ku a hasi e derechi di voto universal pa tur siudadano di Antias Hulandes desde 23 aña, tantu hòmber komo muhé. Personanan klave den e lucha pa konsedé hende muhé derecho di voto tabata Clarita da Costa Gomez i Adèle Rigaud komo inisiadó di un kampaña di firma na febrüari 1948. E petishon ku mas di 1000 firma a wòrdu manda pa promé minister Beel na Den Haag. 

Riba djaweps 17 di mart 1949, hende muhé den henter Antia a bai vota pa promé biaha. Na elekshon anterior na 1945 solamente 4000 hòmber a partisipá, pero na 1949 mas ku 37.688 hende a vota: 18.087 hòmber i 19.601 muhé.  Na Kòrsou e gran ganadó di e elekshon tabata PNP di Dr. Da Costa Gomez ku kuater asiento. E promé muhé ku a drenta parlamento di Antias Hulandes tabata Altagracia (Tata) de Lannoy-Willems (1913-1983) na nòmber di PNP. Na aña 1953 Mena van West-Davelaar i Thelma Romer tambe a subi lista di PNP.

## Literatura
* Groenewoud, Margo, *Women’s mobilization in the Dutch Antilles (Curaçao and Aruba, 1946-1993)*, Clio: Women, Gender, History, Volumen 50, edishon 2, yüni 2019, pag. 63-85.
* Henriquez, Jeanne, *Kòrsou su muhénan pionero*, Archivo Nashonal Kòrsou (2002), pag. 186-189.
Referèndum estatal boneriano 1994

Un referèndum tokante e status polítiko di Boneiru a tuma lugá dia 21 di òktober 1994, na mes momentu ku referèndumnan similar a wòrdu tení na Saba, Sint Eustatius i Sint Maarten. Un mayoria grandi di e votadó na Boneiru a opta pa un status quo. Den un siguiente referèndum na 2004, hende a opta pa mas integrashon ku Hulanda.

## Resultado

## Mira tambe
* Disolucion di Antia Hulandes
* Referèndum estatal boneriano 2004
Referèndum estatal boneriano 2004

E referèndum tokante e status polítiko di Boneiru a tuma lugá dia 10 di sèptèmber 2004. Un mayoria di 59.45 porshento a vota pa un vínkulo direkto ku Hulanda.

Despues ku na 1994 e referèndum riba varios isla antiano a sali na fabor di mantenshon i restrukturashon di Antias Hulandes, e gobièrnu antiano a purba di restrukturá Antias Hulandes i forma lasonan mas estrecho entre e islanan, manera a keda demostrá ku e introdukshon di un himno pa Antias Hulandes na 2000. Un referèndum nobo na Sint Maarten na 2000, ku tabata na fabor di un status separá komo un pais denter di Reino Hulandes, sinembargo a lanta un seri nobo di referèndum den henter Antias Hulandes.

## Resultado

## Mira tambe
* Disolucion di Antia Hulandes
* Referèndum estatal boneriano 1994
Uber

**Uber**, oficialmente **Uber Technologies, Inc.**, ta un proveedor di servicionan di transporte Mericano cu operacionnan den mas di 70 pais y 10.500 ciudad rond mundo. Su sede principal ta na San Francisco, California. E ta ofrece entre otro ​​servicio di transporte comparti di pasahero (*ridesharing*, tipo taxi), servicio di mensahero, entrega di cuminda (Uber Eats y Postmates), entrega di pakete, transporte di karga, huurmento di bicicleta electrico y scooter motorisa (a traves di un asociacion cu Lime). 

E ta e compania di ridesharing mas grandi rond mundo cu mas ku 150 miyon usuario activo mensualmente y 6 miyon chauffeur y mensahero activo. E ta facilita un promedio di 28 miyon biahe pa dia y for di su inicio na 2010 a facilita 47 biyon biahe. Uber no ta doño di ningun vehiculo, en cambio, e ta djis cobra un comision pa cada reservacion cu sali for di su plataforma. Na 2023 e tarifa di comision tabata 28.7% pa servicio di mobilidad y 18.3% pa ​​entrega di cuminda. Ta cobra clientenan adelanta, utilisando un modelo di prijs dinamico basa riba oferta y demanda local na momento di e reservacion.

## Historia
Garrett Camp y Travis Kalanick a funda Uber na luna di maart 2009 na San Francisco. Na juni 2010, habitantenan di e ciudad aki por a uza e servicionan ofreci pa prome biaha, e tempo ey tabata solamente un servicio di limousine yama UberBlack. Despues, a introduci servicionan manera UberX (autonan no-luhoso), UberTaxi (taxi cu permiso), UberSUV (autonan grandi), UberLux (autonan luhoso) y UberPop (chauffeurnan sin permiso), tur siguiendo e mesun principio: clientenan por haya y reserva un auto via e app, despues di cua e biahe ta wordo paga via tarheta di credito y clientenan por duna nan chauffeur un evaluacion.

Na juli 2012, e servicio a bira disponibel na London. Na december di e mesun aña, Uber a cuminsa na Amsterdam, despues Rotterdam y Den Haag a sigui. Na 2013 el a cuminsa na Colombia como e dos pais den Latino America y na november 2015 na Santo Domingo. Na februari 2018, Uber y e compania ruso Yandex a cuminsa nan servicio conhunto na Rusia y algun pais rond di dje. Dia 10 di mei 2019, e accionnan di Uber a haya anotacion riba *New York Stock Exchange*, e bolsa di New York. E mercado a balora e compania na alrededor di US$80 biyon. E prijs di lansamento tabata US$45 pa accion.

Uber actualmente tin competencia den practicamente tur pais caminda e ta opera. InDriver ta activo na Latino America, Africa, India y den surwest di Asia. Cabify na Spaña y Latino America, Beat and Easy Taxi na Latino America, Lyft na Merca y Didi Chuxing na China y algun luga na Latino America manera Chile.  Didi Chuxing tabata un competencia asina fuerte na China cu Uber a dicidi di uni Uber China cu Didi Chuxing na augustus 2016 a cambio di 20% di Didi Chuxing, cabando cu competencia na China. Dara Khosrowshahi, unu di e gerentean prominente i conoci den e mundu di tecnologia i negocio, ta conoci awe como CEO di Uber, e kompania di servicio di transporte online mas grandi di mundo.
BINI

**BINI** (anteriormente Star Hunt Academy Girls òf SHA Girls) ta un grupo musikal di mucha muhé filipino formá na 2019 a traves di Star Hunt Academy (SHA) di ABS-CBN, un ret di television filipino. E grupo ta konsistí di ocho miembro: Maraiah Queen (Aiah) Arceta, Nicolette (Colet) Vergara, Mary Loi (Maloi) Ricalde, Gweneth (Gwen) Apuli, Stacey Aubrey Sevilleja, Mikhaela (Mikha) Lim, Sheena Mae Catacutan y Jhoanna Robles.

Bini a debutá dia 11 di yüni 2021, ku nan single, *Born to Win*, despues di tres aña di entrenamentu bou di SHA. Promé ku nan debut, e grupo a lansa un single pre-debut, *The Coconut Nut*, dia 20 di novèmber 2020. E grupo desde e tempu ei a haña rekonosementu amplio i a wòrdu apodá komo e “Nation’s Girl Group” debí na su impakto signifikante riba e públiko i riba músika pop filipino. Nan a bira e promé grupo di pop filipino ku mas oyente mensual riba Spotify, i e promé pa enkabesá e lista di kantikanan filipino di e revista merikano Billboard.  Nan ta tambe e promé grupo pop pa risibí e Premio “Rising Star” di Billboard Philippines Women in Music.

Dia 9 di yüni 2024, Bini a drenta e Top Artist Global Chart riba Spotify na di 193 lugá, hasiendo nan e promé artistanan filipino pa logra e rèkòrt. Dia 14 di yüni 2024 e grupo tambe a bira e promé akto filipino pa enkabesá e lista “Daily Top Artists” di Spotify Philippines, surpasando Taylor Swift.  Nan a bira tambe e promé akto di pop filipino pa presentá na e festival di músika KCON, presentando nan single *Cherry on Top* na e pre-show di KCON LA 2024 na Crypto.com Arena na Los Angeles dia 27 di yüli.

E nòmber di e grupo a wòrdu tumá for di e palabra Filipino binibini, ku ta nifiká “dama yòn”, un señal di e vishon di e grupo pa “enkarná e idea di un muhé filipino moderno – dushi, feros, independiente i informá”. 

## Integrante
* Aiah – visual, rapper prinsipal, supvokalista
* Colet – vokalista prinsipal, rapper prinsipal, bailadó prinsipal
* Maloi – vokalista prinsipal
* Gwen – vokalista prinsipal, rapper prinsipal
* Stacey – rapper prinsipal, bailadó prinsipal, supvokalista
* Mikha – rapper prinsipal, bailadó prinsipal, visual
* Jhoanna – lider, vokalista prinsipal, rapper prinsipal
* Sheena – bailadó prinsipal, supvokalista

## Diskografia
* *Born to Win* (2021)
* *Feel Good* (2022)
* *Talaarawan* (2024)
Taylor Swift

**Taylor Alison Swift** (☆ 13 di desèmber 1989 na West Reading, Pennsylvania) ta un kantante, kantoutor, produktor di disko, direktor, aktris i empresario merikano. El a bira konosí internashonalmente ku e single *Love Story* (2008) i despues tabatin vários éksito. Swift a kuminsá su karera den músika country, pero a eksperimentá ku su propio estilo di músika for di su di kuater álbum Red (2012). Su siguiente álbumnan por wòrdu klasifiká den músika pop. Den su albumnan *Folklore* i *Evermore* (tur dos for di 2020) tambe por tende influensianan di músika 'indie rock'.

Lantá na Wyomissing, Pennsylvania, el a muda pa Nashville, Tennessee na edat di 14 aña pa sigui un karera den músika country. El a firma ku e seyo diskero independiente Big Machine Records i a bira e artista di mas yòn ku a firma ku Sony/ATV Music Publishing House.

## Diskografia
**Album**
* *Taylor Swift* (2006)
* *Fearless* (2008)
* *Speak Now* (2010)
* *Red* (2012)
* *1989* (2014)
* *Reputation* (2017)
* *Lover* (2019)
* *Folklore* (2020)
* *Evermore* (2020)
* *Midnights* (2022)
* *The Tortured Poets Department* (2024)
* *The Life of a Showgirl* (2025)

**Album graba di nobo**
* *Fearless (Taylor's Version)* (2021)
* *Red (Taylor's Version)* (2021)
* *Speak Now (Taylor's Version)* (2023)
* *1989 (Taylor's Version)* (2023)

## Sinematografia
**Pelikula**
* *Valentine's Day* (2010)
* *The Lorax* (2012)
* *The Giver* (2014)
* *Cats* (2019)
* *All Too Well: The Short Film* (2021)
* *Amsterdam* (2022)

**Dokumental i pelikula di konsierto**
* *Miss Americana* (2020)
* *Taylor Swift: City of Lover* (2020)
* *Folklore: The Long Pond Studio Sessions* (2020)
* *Taylor Swift: The Eras Tour* (2023)

## Gira
* Fearless Tour (2009–2010)
* Speak Now World Tour (2011–2012)
* The Red Tour (2013–2014)
* The 1989 World Tour (2015)
* Reputation Stadium Tour (2018)
* The Eras Tour (2023–2024)

## Link eksterno
* Wepsait ofisial
* Taylor Swift riba Last.fm
* Taylor Swift riba MusicMeter
Spotify

**Spotify** ta un servisio di streaming ouditivo sueko fundá na 2006 pa Daniel Ek i Martin Lorentzon. E ta e servisio di streaming di músika mas grandi na mundu, ku mas ku 433 mion usuario aktivo mensualmente. Spotify ta alohá a traves di Spotify Technology S.A. ku sede na Luxemburg. E ofisina prinsipal ta situá na Stockholm. For di yüli 2022 Spotify ta e spònser prinsipal i partner di e klup di futbòl katalan FC Barcelona.

Spotify ta ofresé músika grabá i podcastnan lisensiá digitalmente di seyonan diskero i kompanianan di media, inkluyendo mas ku 82 mion kantika. Komo un servisio "freemium", e funshonalidat básiko ta grátis ku propaganda i kontrolnan limitá, miéntras ku funshonnan adishonal manera skuchamentu offline i skuchamentu sin propaganda ta disponibel via suskripshonnan pagá. Desde òktober 2021 Spotify ta disponibel den mas ku 180 pais. Usuarionan por buska músika pa artista, álbum òf género i krea, editá i kompartí playlist.
Anouk Eman

**Anouk Stephanie Helen Eman** (☆ 4 di april 1992 na Oranjestad) ta un landado sincronisa, modelo y reina di beyesa di Aruba cu na 2024 a titula Miss Aruba y clasifica den e top 30 finalista di e certamen Miss Universo 2024.

## Biografia
Anouk Eman a nace dia 4 di april 1992 na Oranjestad. For di e edad hoben di 10 aña el a cuminsa landa y tabata train landamento artistico cu e club Barracudas. For di e tempo ey el a competí den deporte di landamento sincronisa nacional y internacionalmente, representando Aruba. E ta medayista den categoria duet estilo liber, hunto cu su partner Kyra Hoevertsz, entre otro na e Weganan Panamericano 2014. Na edat di 17 aña, el a wordo ofrece un beca pa landa na Universidad di Lindenwood na Merca, unda el a gradua cu e titulo di bachelor den Psicologia y master den Intervencion Tempran den Autismo. 
Sinembargo su carera den landamento sincronisa a keda stroba despues di a haci un operacion di coreccion di lomba pa scoliosis severo, cu a lag’e cu metal den su lomba y e nomber di cariño ‘muhe di hero’.

### Concurso di beyesa
Eman a cuminsa su carera den certamen di beyesa na 2017, ora el a gana e titulo di Miss World Aruba 2017. Eman a representa Aruba den Miss World 2017 na Sanya, China, caminda e no a sali den e top 40 semifinalista. Tambe Eman a representa Aruba na Miss Internacional 2018 na Tokyo, Hapon, unda e no a clasifica den e top 15 finalista.

Dia 10 di augustus 2024, Eman a gana e titulo di Miss Universe Aruba 2024 y a bira sucesor di Karol Croes. Entre e 125 concursante el a representa Aruba dia 16 di november na Miss Universe 2024 na Mexico y a clasifica den e top 30 finalista di e certamen. E tabata tambe un di e shete ganador di plata den e competencia *The Voice for Change*. E competencia aki ta un iniciativa mundial cu ta curasha e concursantenan di Miss Universo pa crea videonan tokante causa social cu nan ta preocupa p’e.

## Link externo
* Anouk Eman - Worldaquatics.com
*Anouk Eman - IMDb
*Anouk Eman - Instagram